## Program pomoćničkog ispita za zanimanje pismoslikar

### NN 12/2010 (25.1.2010.), Program pomoćničkog ispita za zanimanje pismoslikar

MINISTARSTVO GOSPODARSTVA, RADA I PODUZETNIŠTVA

274

Na temelju članka 47. stavka 4. Zakona o obrtu (»Narodne novine« br. 77/93, 90/96, 102/98, 64/01, 71/01, 49/03 – pročišćeni tekst, 68/07 i 79/07), ministar gospodarstva, rada i poduzetništva, nakon prethodno pribavljena mišljenja Hrvatske obrtničke komore, donosi

PROGRAM POMOĆNIČKOG ISPITA

za zanimanje

PISMOSLIKAR

1. CILJ

– provjera neophodnih vještina, znanja i sposobnosti za kvalificirano obavljanje profesionalne djelatnosti zanimanja pismoslikar u svijetu rada koji je podložan promjenama

– provjera kompetencija neophodnih za cjeloživotno učenje i napredovanje u struci kao i život u građanskom društvu

2. OBLIK I SADRŽAJ ISPITA

Pomoćnički ispit sastoji se od praktičnog i stručno-teorijskog dijela.

Na praktičnom dijelu ispita provjeravaju se stručne kompetencije neophodne za obavljanje poslova i radnih zadaća u zanimanju.

Na stručno-teorijskom dijelu provjeravaju se znanja stečena tijekom obrazovnog procesa ili procesa informalnog učenja a u skladu s nastavnim planom i programom za zanimanje pismoslikar.

2.1. PRAKTIČNI DIO ISPITA

Praktični dio ispita sastoji se od praktičnog uratka i/ili radne probe.

2.1.1. Zadaje se jedan praktični uradak. Prije početka rada naučnik mora izraditi pisanu pripremu rada kojom se, ako je prihvaćena od strane ispitne komisije, može služiti pri radu.

Primjeri praktičnih uradaka:

|  |  |
| --- | --- |
| Vrsta uratka | Opis uratka  (očekivane praktične stručne kompetencije) |
| Izrada zidne slikane dekoracije ili reklamnog natpisa | Pripremiti mineralnu podlogu:  – očistiti podlogu od ostataka starog naliča  – poravnati neravnine prema potrebi i impregnirati sredstvima za impregniranje  – izraditi završno naliče za slikanu dekoraciju ili natpis.  Izvesti grafičku pripremu predloška na računalu:  – redizajnirati jednostavne skice gotovog umjetničkog predloška ili dizajnerskog rješenja u COREL-DRAWU.  – promijeniti font slova, veličinu slova natpisa, boju i veličinu ilustracije, varirati kompoziciju i odabir boja unutar kompozicije.  Uvećati crtež predloška uz pomoć mreže.  Izraditi procrtnicu.  Uvećani crtež na pak-papiru, perforirati specijalnim iglama, zatim prenositi crtež na zid uz pomoć tufera s pigmentom.  Izmiješati boje prema tonskoj skici:  – odrediti potrebne količine i koristiti adekvatan alat na ispravan način  – pokazati ekološku svijest, urednost radnog mjesta i održavanja pribora i alata, te ekonomičnost u upotrebi materijala.  Iscrtati konturne i strukturne linije:  – iscrtavanje izvršiti specijalnim kistovima uz pomoć pismoslikarske palice  Obojiti zidnu sliku u više boja:  – formirati zidnu dekoraciju u kompaktnu cjelinu. |
| Izrada natpisa ili reklame izrezivanjem i lijepljenjem samoljepive folije na podlogu od umjetnog materijala (plexi-podlogu ili forex) | Ručno izrezati i zalijepiti samoljepivu foliju na prednju stranu plexi-podloge.  – izraditi grafičku pripremu redizajna predloška u programu COREL DRAW  – skicirati i ilustrirati raspored formi, boja i teksta unutar kompozicije  – crtež uvećati ili smanjiti s predloška uz pomoć mreže  – gotov crtež kopirati na pojedinu samoljepivu foliju i zatim ga izrezati po konturama uz pomoć skalpela  – prije lijepljenja provjeriti da li je podloga za aplikaciju čista i po potrebi ju očistiti  – izrezane forme samoljepive folije zalijepiti uz pomoć prijenosne folije na predviđena mjesta  – u tehnološkom postupku pokazati traženu vještinu i brzinu  – svesti mogućnost mehaničkih ozljeda na minimum  Izrezati samoljepivu foliju uz pomoć računalnog rezača(plotera) i zalijepiti je na stražnju stranu plexi-podloge.  – nakon navedene grafičke pripreme pojedine boje samoljepivih folija izrezati uz pomoć plotera (računalnog rezača)  – zalijepiti izrezane forme folija na stražnju stranu plexi-ploče na isti način kao i kod opisanog postupka ručnog izrezivanja  Zadatak se može izvesti i na dvije zakrivljene forme kao i na dvije staklene stijene. |
| Sitotisak-štampanje na tekstil, papir, plastiku, metal, drvo i dr. Vrste podloga | Izraditi 10 otisaka u dvije boje na određenu vrstu podloge: tekstil, papir, plastika, metal, drvo i dr.  Faze rada su slijedeće:  a) Izraditi film:  – napraviti zacrnjeni crtež na transparentnoj foliji ručno ili računalnim putem kroz laserski printer za svaku pojedinu boju  – kod rasterskog predloška izvršiti separaciju pojedinih boja u programu ADOBE PHOTOSHOP i isprintati ih na pojedine folije u crno.  b) Nanijeti fotosenzibilnu emulziju na sito:  – nanijeti emulziju na svilu adekvatnim alatom u zatamnjenoj prostoriji  – nakon nanošenja emulziju prosušiti.  c) Osvjetljavati fotosenzibilnu emulziju:  – osvjetljavati preko zacrnjenog filma određeni broj minuta u zavisnosti s rezolucijom neonskih lampi  d) Ispirati nezapečenu emulziju:  – nezapečenu emulziju isprati pod mlazom vode  – gotovu šablonu osušiti fenom.  e) Izolirati tiskovnu formu:  – izolirati tiskovnu formu uz pomoć samoljepive trake tako da ne dođe do propuštanja boje na neželjenim mjestima.  f) Namjestiti podlogu za otisak:  – namjestiti podlogu za otisak precizno ispod tiskovne forme na štamparskom stolu  – sito fiksirati na jednom bridu kako bi se moglo pomicati samo u smjeru gore-dolje.  g) Pripremiti boju za štampanje:  – pripremiti specifičnu vrstu štamparske boje koja je prilagođena vrsti štamparske podloge  – po potrebi razrijediti boju odgovarajućim razjeđivačem  – boju u određenoj količini staviti uz jedan rub tiskovne forme.  h) Izraditi probne otiske, štampati određen broj otisaka:  – ispravno protiskivati boju kroz sito specijalnim alatom (raklom) odgovarajućih dimenzija na pripremljenu podlogu za štampu  – na početku štamparskog postupka izraditi nekoliko probnih otisaka  – nakon svakog otiska boju povući u suprotnom smjeru kako se ne bi osušila u porama svile  – voditi računa o ujednačenoj brzini kod štamparskog postupka.  i) Očistiti sito i alat:  – nakon štampanja određenog broja otisaka očistiti tiskovnu formu odgovarajućim otapalom |
| Izrada šablone samoljepivom folijom na metalnoj, drvenoj i plastičnoj podlozi | – izraditi šablonu ručno ili ploterom od samoljepive folije  – za svaku zasebnu boju predloška izraditi zasebnu šablonu  – uz pomoć prijenosne folije zalijepiti šablonu na očišćenu i pripremljenu podlogu od plexi-stakla, metala ili drveta  – izvesti ispravan tehnološki postupak špricanja i prosušivanja boje iz spreja ili prskalice na visoki tlak  – kod tehnike tzv. obrnutog špricanja preko šablone na prozirnu podlogu od plexi-stakla šablonu lijepiti na stražnju stranu podloge i to u obrnutom smjeru  Ovaj zadatak može se izvesti i kao natpis, dekoracija ili reklama na vozilima. Pritom se oslikanu dekoraciju može doraditi air- brushom. |
| Izrada svjetleće reklame | Izraditi redizajn predloška  – grafičku pripremu za aplikaciju na svjetlećoj reklami (u jednom od grafičkih programa npr. COREL DRAW, ADOBE PHOTOSHOP itd.)  Izraditi reklamnu kutiju ili trodimenzionalna slova od plexi-stakla  – kutiju ugraditi u aluminijske profile  Ugraditi elektronski sklop.  Aplicirati višebojne ispise reklama na reklamnu kutiju.  – ispise izraditi na specijalnim  translucentnim folijama |

2.1.2.Uz praktični uradak naučniku se zadaju i radne probe (najviše 3).

Probe koje se zadaju moraju biti iz različitih područja zanimanja.

|  |  |
| --- | --- |
| Vrsta radne probe | Opis radne probe  (očekivane praktične stručne kompetencije) |
| Priprema raznih vrsta pismoslikarskih podloga-ispitivanje podloga, materijala i alata | Ispitati stanja podloge: suhoća, vlažnost, mogućnost upijanja, korozivnost.  Ispitati ispravnost, rok trajanja i adekvatnost potrebnih materijala.  Ispitati kvalitetu i ispravnost svih potrebnih pribora i alata za rad. |
| Ispitivanje ispravnosti elektronskih sklopova za neonske reklame | Ispitati ispravnost visokonaponskih kablova, transformatora, neonskih cijevi itd.  Ispitati ispravnost specifičnih materijala, podloga i alata. |
| Miješanje boja prema tonskoj skici-ispitivanje materijala i alata | Miješanjem boja postići ton i nijansu pojedine boje jednaku tonskom predlošku.  Odrediti količinu boje koja je potrebna za prekrivanje određene površine s jednim ili dva sloja nanosa.  Izraditi tonsku skicu na papiru ili probnom dijelu mineralne i druge vrste podloge kako bi se mogao sagledati izgled tona i nijanse na podlozi nakon sušenja.  Ispitati pokrivnost pigmenata različite svjetloće.  Ispitati kvalitetu, adekvatnost i ispravnost potrebnog pribora i alata. |
| Ručno i računalno izrezivanje samoljepive folije-ispitivanje materijala i alata | Ispitati ispravnost i adekvatnost alata.  Ispitati mogućnosti u odabiru različitih vrsta i kvaliteta samoljepivih folija u odnosu na zahtjeve specifične podloge za natpis ili reklamu.  Provjeriti ispravnost rada računalnog pisača i rezača. |
| Lijepljenje samoljepive folije – ispitivanje materijala i alata | Ispitati različite vrste samoljepivih folija za izradu natpisa s obzirom na podlogu.  Isprobati načine lijepljenja folije (suhi ili mokri način) u zavisnosti sa zahtjevima reklamne kompozicije.  Ispitati ispravnost i kvalitetu potrebnih alata. |
| Izrada probnog otiska u tehnici sitotiska | Izraditi probni otisak.  Ispitati kvalitetu, adekvatnost i rok trajanja materijala.  Ispitati ispravnost potrebnih sredstava i alata za rad. |

2.2. STRUČNO-TEORIJSKI DIO ISPITA

Stručno-teorijski dio ispita obuhvaća provjeru stručnih znanja propisanih nastavnim planom i programom za teorijski dio naukovanja, koja su neophodna za obavljanje praktičnih postupaka u zanimanju pismoslikar.

|  |  |
| --- | --- |
| Nastavna područja | Očekivani ishodi učenja |
| Osnove zaštite pri radu | Objasniti koje su osnovne mjere zaštite, te na koje se opasnosti nailazi pri radu.  Nabrojiti različite vrste opasnosti pri radu u pismoslikarskoj struci kao što su npr. opasnosti od isparavanja otrovnih tvari, opasnosti od udisanja prašine, opasnosti od zapaljivih tvari, opasnosti od rada na visini, mehaničke opasnosti itd.  Opisati način korištenja zaštitne odjeće, zaštitnih rukavica i zaštitnih maski u pojedinim vrstama poslova.  Objasniti način postupanja prilikom nesreće na radu i pružanje prve pomoći. |
| Osnovni ličilački i pismoslikarski alati | Navesti sve potrebne alate i strojeve u pismoslikarskoj struci.  Obrazložiti podjelu na osnovne alate, pomoćne alate, te radne sprave i strojeve u struci.  Opisati svrhu pojedinih alata i strojeva, njihovu građu i rukovanje te održavanje u ispravnom stanju.  Objasniti razliku između specifično ličilačkih i specifično pismoslikarskih alata. |
| Ličilačke i pismoslikarske podloge | Navesti osnovne vrste ličilačkih i pismoslikarskih podloga-mineralne, drvene, metalne, plastične, papirnate, tekstilne.  Objasniti sastav, svojstva, obradu i funkciju određene vrste podloge za natpis.  Obrazložiti osnovni sastav prirodnih i proizvedenih podloga.  Objasniti razvoj i upotrebu podloga kroz povijest.  Objasniti upotrebu mineralnih podloga u pismoslikarskoj struci.  Opisati upotrebu metalnih podloga u struci (npr. jetkanje na graviranim bakrenim natpisnim pločama, izrada 3D reklamnih slova), upotrebu legura.  Izdvojiti kreativne mogućnosti u upotrebi raznih vrsta drveta kod izrade reklama i specifičnih natpisa.  Objasniti upotrebu papira, načine proizvodnje papira kroz povijest.  Navesti podloge koje su bile preteče papirnatih podloga-glinene pločice, papirus, pergamena.  Navesti mogućnosti u kombiniranju raznih vrsta podloga kod izrade natpisa ili reklame. |
| Ličilački materijali | Navesti i objasniti osnovne ličilačke materijale-veziva i pigmente prema pojedinim vrstama.  Navesti i objasniti pomoćne ličilačke materijale: otapala, razrjeđivače i sušila, te druge pomoćne materijale.  Navesti vrste i funkcije međuslojeva naliča, različite vrste kitova i masa za zaglađivanje, objasniti njihov sastav i način primjene.  Navesti i opisati suvremene i klasične materijale za impregnaciju i temeljenje ličilačkih i pismoslikarskih podloga. |
| Poznavanje pismoslikarskih materijala | Navesti i opisati svojstava grafičkih boja i materijala s obzirom na gustoću, viskoznost, konzistenciju i kemijsko-fizikalno međudjelovanje s podlogom.  Objasniti sastav materijala za ispis i izrezivanje -samoljepive folije i specijalne vrste papira.  Obrazložiti kompatibilnost i vezu materijala s kojim se natpis izvodi u odnosu na kemijski sastav i fizikalna svojstva podloge.  Objasniti sredstva za impregnaciju i temeljenje specifičnih pismoslikarskih podloga.  Analizirati kemijski sastav suvremenih materijala na bazi umjetnih smola, prednosti i razlike u odnosu na klasične ličilačke i pismoslikarske materijale. |
| Tehnologija izvođenja radova | Objasniti tehnološke postupke i faze rada u slijedećim pismoslikarskim tehnikama:  – zidna slika ili slikani zidni natpis  – tehnika izrade natpisa ili reklame rezanjem ili ispisom i aplikacijom samoljepivih folija na plexi, staklene, forex, plastične i metalne podloge  – tehnika šabloniranja različitim vrstama šablona na različite vrste podloga  – tehnika sitotiska  – tehnika izvođenja reklamnih elektronskih sklopova.  Za svaku pojedinu tehniku objasniti tehnološka dostignuća u struci. |
| Povijest pisma | Objasniti povijesni razvoj pisma.  Odrediti razliku između piktografije i ideografije, razliku između slikovnog, slogovnog i slovnog pisma.  Obrazložiti derivaciju kaligrafskih povijesnih pisama u suvremene grafičke fontove.  Objasniti povijesni slijed u upotrebi pojedinih podloga za pisanje.  Opisati pojedinu vrstu povijesnih podloga za pisanje-glinene pločice, papirus, pergamena, papir. |
| Osnove grafičkih priprema u pismoslikarskoj struci | Objasniti važnost upotrebe računala i grafičkih programa u suvremenoj struci.  Obrazložiti značaj likovne kulture i stvaranja vizualnog identiteta kod izrade natpisa i reklame.  Objasniti osnovne likovne elemente:  fizikalna, fiziološka i psihološka svojstva boja, pojam i vrste perspektiva, odnose među bojama, zakonitosti kompozicije,pravila u odabiru fonta i veličine slova. |
| Organizacija radova, izmjera i obračun radova | Opisati etape izvođenja pismoslikarskih radova.  Izvesti osnovne izmjere neophodne za izvođenje naručenih radova te iz toga izraditi kalkulaciju i ponudu.  Obrazložiti normative za pismoslikarske radove – izračun jedinične i ukupne cijene.  Navesti sastavnice u ugovoru o radu.  Objasniti što određuje kadrovsku strukturu u specifičnoj radnoj organizaciji.  Opisati rad skladišne službe.  Izraditi kalkulaciju radova i ponudu prema zadanim kriterijima i pritom koristiti važeće normative. |
| Matematika u struci | Na jednostavnim zadacima izvesti osnovne računske operacije: zbrajanje, oduzimanje, izračun površina, izračun postotaka, izračun prema normativima, dodavanje poreza na osnovnu vrijednost itd.  Uz primjenu matematičkih i računskih osnova izračunati površinu podloge i primijeniti koeficijente u obračunu.  Izračunati količine i upotrijebiti mjerne sustave, tablice i normative.  Na jednostavnim zadacima primijeniti postotni računa |
| Komunikacijske vještine | Koristiti komunikacijske vještine u ophođenju s klijentima. |

3. OCJENJIVAČKI LIST

Praktični dio ispita – bodovna lista

|  |  |  |
| --- | --- | --- |
| Radnje obavljene u okviru praktičnog dijela ispita | Broj bodova | |
| Mogući | Ostvareni |
| Radna proba | 0 – 10 |  |
| Tehnološka ispravnost u izvođenju uratka | 0 – 15 |  |
| Brzina u izvođenju uratka i racionalnost u trošenju materijala | 0 – 5 |  |
| Racionalnost u trošenju materijala | 0 – 5 |  |
| Primjena mjera zaštite na radu | 0 – 5 |  |
| Ekološki elementi | 0 – 5 |  |
| Komunikacijske vještine | 0 – 5 |  |
| Završni izgled uratka | 0 – 50 |  |
| UKUPNO: | 0 – 100 |  |

Praktični dio ispita – ocjenjivačka lista

|  |  |
| --- | --- |
| % ostvarenih bodova | Ocjena |
| 91% – 100% | Odličan (5) |
| 81% – 90% | Vrlo dobar (4) |
| 67% – 80% | Dobar (3) |
| 50% – 66% | Dovoljan (2) |
| 0% – 49% | Nedovoljan (1) |

Polaznici koji nisu uspješno položili praktični dio ispita upućuju se na ponovno polaganje pomoćničkog ispita u idućem ispitnom roku.

Stručno-teorijski dio ispita – ocjenjivačka lista

|  |  |
| --- | --- |
| % ostvarenih bodova | Ocjena |
| 90% – 100% | Odličan (5) |
| 80% – 89% | Vrlo dobar (4) |
| 70% – 79% | Dobar (3) |
| 61% – 69% | Dovoljan (2) |
| 30% – 60% | Kandidat se upućuje na polaganje usmenog ispita |
| 0% – 29% | Nedovoljan (1) |

Konačna ocjena na pomoćničkom ispitu, u pravilu, određuje se kao aritmetička sredina ocjena postignutih na praktičnom i stručno-
-teorijskom dijelu ispita.

Ovaj Program stupa na snagu danom objave u »Narodnim novinama«.

Klasa: 080-01/08-01/252

Urbroj: 526-12-02/1-09-51

Zagreb, 25. studenoga 2009.

Ministar gospodarstva,
rada i poduzetništva
mr. sc. Đuro Popijač, v. r.

Ostalo, NN 12/2010-274